ลุ้นไม่หลุด 1,600 จุด
เมื่อวานนี้หุ้นร่วงทั้งเอเชีย
6 พ.ค. 2562

ลูบคมตลาดทุน : ธนะชัย ณ นคร
เมื่อวานนี้หุ้นร่วงทั้งเอเชีย
ตลาดหุ้นจีนลงหนักสุด 171.88 จุด มาที่ 2,906.46 จุด เปลี่ยนแปลง -5.58%
ฮ่องกงก็วูบไม่แพ้กัน
ปิดตลาดปรับลงมา 871.73 จุด หรือ -2.90%
ส่วนตลาดหุ้นอื่น ๆ ในเอเชีย จะปรับลงระหว่าง 1-2%
ไม่เพียงเท่านั้น ตลาดหุ้นฝั่งยุโรป ร่วงลงหนักด้วยเช่นกัน
ระหว่างเขียนต้นฉบับ CAC 40 ของฝรั่งเศส ลงมาแล้วประมาณ 2%  ส่วนตลาดหุ้นสำคัญอื่น ๆ ในยุโรป เช่นของเยรมนี อังกฤษ และอิตาลี ได้ลงมาด้วยเช่นกัน
ปัจจัยลบมาจากเรื่องเดียวเลย
นั่นคือ โดนัลด์ ทรัมป์ ผู้นำสหรัฐฯ ทวีตข้อความเตรียมขึ้นภาษีสินค้าจากประเทศจีนในวันที่ 10 พ.ค.นี้
ทรัมป์ บอกว่า เขาจะไม่ให้เวลากับจีนแล้ว
และที่ผ่านมา ถือว่าให้เวลาพอสมควร จึงไม่มีเหตุผลที่จะต้องเลื่อนการเจรจาการค้าออกไปอีก
ปัญหาระหว่างสหรัฐฯ กับจีน ล่าสุดนี้
ถือว่าค่อนข้างเป็น negative surprise ของคนวงการหุ้นอย่างมาก
เพราะก่อนหน้านี้ ดูเหมือนบรรยากาศการเจรจาของสองฝ่าย เหมือนจะราบรื่นดี และไม่น่าจะมีปัญหาเช่นดียวกับปี 2561 ทำให้ตลาดหุ้นทั่วโลกนับจากช่วงต้นปีปรับขึ้นมาค่อนข้างมาก
ของสหรัฐฯ วิ่งขึ้นมาเกินกว่า 10%
ของจีนและหุ้นในเอเชียอื่น ๆ ก็ขึ้นมาเกิน 10% เช่นกัน
ส่วนของตลาดหุ้นไทย ขึ้นมาแล้ว 7-8%
เมื่อสงครามการค้าระหว่างสหรัฐฯ กับจีน กำลังเกิดการปะทุรอบใหม่ ด้วยท่าทีที่แข็งกร้าวของผู้นำสหรัฐฯ
ตลาดหุ้นทั้งหมดปรับลงทันที
บรรดานักวิเคราะห์ต่างกลับมาให้จับตาประเด็นเทรดวอร์กันอีกครั้ง หลังจากก่อนหน้านี้ ปรับลดน้ำหนักในเรื่องนี้ลงไปค่อนข้างมาก
โชคดีที่เมื่อวานนี้ตลาดหุ้นไทยปิดทำการ
แต่วันนี้ต้องจับตาดูว่า หุ้นเอเชียยังร่วงลงต่อหรือไม่
หากยังลงต่อ
ก็มีความเป็นไปได้สูงที่ตลาดหุ้นบ้านเราจะลงแบบ “ถูกกินสองเด้ง”
ก็คือ ลงชดเชยจากเมื่อวานนี้ และรวมถึงของวันนี้ด้วย
เมื่อวันศุกร์ดัชนี้หุ้นไทยปิดตลาดลงมาเล็กน้อย -0.12 จุด มาที่ 1,679.05 จุด
การปรับลงเมื่อวันศุกร์เป็นเพราะ สองวันก่อนหน้านี้ ดัชนีหุ้นไทยวิ่งขึ้นมาสองวันทำการติดต่อกันกว่า 12-13 จุด
จึงต้องมีการย่อตัวลงมาบ้าง
เปิดตลาดมาวันนี้ นักวิเคราะห์มองว่า ถึงอย่างไรก็ปรับลงมาแน่นอน
ในช่วงแรกตลาดอาจปรับลงแรง มีแนวรับบริเวณ 1,645 จุด
ในวันถัดไปหากสถานการณ์ยังไม่ดีขึ้น ก็มีแนวโน้มว่า ดัชนีจะปรับลงต่อได้อีก ในขณะที่ราคาน้ำมันไม่ค่อยจะเป็นใจนัก ล่าสุด ทั้ง WTI  และ Brent Sport ในช่วงเปิด เมื่อคืนนี้ ยังคงดิ่งลง
ส่วนหุ้นสหรัฐฯ S&amp;P 500 เปิดตลาดในแดนบวกได้เล็กน้อย
แต่ก็ไม่แน่ใจว่าจะไปต่อมากน้อยแค่ไหน
ปัจจัยเรื่องการเมืองในประเทศน่าจะมีความชัดเจนขึ้นเกี่ยวกับรูปร่างหน้าตาของรัฐบาล
หาก กกต.ประกาศออกมาได้เร็ว และจัดตั้งรัฐบาลกันได้ ก็อาจจะพอเป็นประเด็นบวกที่เข้ามาช่วยได้บ้าง
แต่หากยังวุ่นวายต่อไป ไม่ว่าด้วยสาเหตุใด
เมื่อปัจจัยต่างประเทศกลับมาฝุ่นตลบ
และภายในประเทศก็ฝุ่นตลบ
ดัชนี 1,600 จุด อาจเอาไม่อยู่